Байдън : Ще спечелим битката за Белия дом Цифрите ясно показват , че победата в президентската надпревара в САЩ отива в ръцете на тандема Байдън - Харис , заяви кандидат - президентът на демократите Кандидат - президентът на Демократическата партия Джо Байдън , който е на прага на победа в изборната битка срещу своя съперник , президента Доналд Тръмп , се обърна към американските граждани тази сутрин с призив да запазят спокойствие и да проявят търпение след напрегната предизборна борба и отново изрази увереност , че ще спечели президентските избори , съобщава Ройтерс . „ Цифрите ясно показват … това е ясна и убедителна история : Ще спечелим тази надпревара “ , подчерта Байдън , като посочи и последните щати , където битката все още не е приключила - Пенсилвания , Джорджия , Аризона и Невада , но където броят на гласувалите за него и Камала Харис все повече расте . Според Байдън събраните 74 млн . гласове от демократическия тандем не са просто цифри , а конкретни избиратели , които са предпочели промяната , градивността и обединението пред разединението на страната и нехайството към най - острите ѝ проблеми от страна на досегашната републиканска администрация начело с Доналд Тръмп . Той конкретно посочи най - ярките проблеми , пред които страната е изправена и с които бъдещата администрация трябва да се заеме от първия си ден в Белия дом - борбата с пандемията , възстановяването на икономиката , борбата с климатичните промени и системния расизъм . „ Ние спечелихме доверието на американците , и водим с над 4 , 1 млн . избиратели разлика от тандема на досегашния президент “ , каза Байдън , добавяйки : „ Това ни дава мандат да решаваме тези тежки проблеми , наследени от администрацията на Тръмп “ . Речта на Байдън пред негови привърженици в Уилмингтън - в родния му щат Делауер , първоначално бе планирана като празнична реч на победата , но той промени подхода си поради липсата на официално искане от радио и телевизионните мрежи , които все още не могат да обявят крайния резултат от изборите , отбелязва Ройтерс . Към момента се смята , че Байдън има осигурени 253 електорални гласа . За да бъде избран са му необходими 270 . Настоящият президент Доналд Тръмп е с 214 електорални гласа и вариантите за преизбирането му са все по - малко . Има разминаване между данните на различните медии като някои дават по - голяма преднина на бившия вицепрезидент . Забавянето в обявяване на официални резултати се дължи предимно на щателната обработка на вълната от подадени по пощата бюлетини , заради пандемията от ковид - 19 . Смята се , че гласуването по пощата облагодетелства демократите , особено след като Тръмп по време на кампанията отправяше необосновани опасения за измама . Шансовете изглежда са за Байдън и заради това , че все още необявените резултати от Пенсилвания са от райони , които се смята , че са за него . В Джорджия първоначалната преднина за Тръмп му се изплъзна , но заради близките резултати в щата ще има повторно преброяване на гласовете .